ທ່ານນາຍົກລັດຖະມົນຕີ ຫງວຽນຊວນຝຸກ ຕ້ອນຮັບທ່ານ ຫຼີ່ ສ່ຽນຫຼົງ ນາຍົກລັດຖະມົນຕີ ແຫ່ງ ສາທາລະນະລັດ ສິງກະໂປ ມາຢ້ຽມຢາມ ແລະ ເຮັດວຽກ ຢູ່ປະເທດ ສສ ຫວຽດນາມ. (ພາບ: TTXVN)
ວກ. ອອນໄລ - ໂດຍຕອບສະໜອງຕາມຄຳເຊີນຂອງທ່ານ ຫງວຽນຊວນຝຸກ ນາຍົກລັດຖະມົນຕີ ແຫ່ງ ສສ ຫວຽດນາມ, ທ່ານ ຫຼີ່ ສ່ຽນຫຼົງ ນາຍົກລັດຖະມົນຕີ ແຫ່ງສາທາລະນະລັດ ສິງກະໂປ ແລະ ພັນລະຍາ ໄດ້ດຳເນີນການຢ້ຽມຢາມ ຫວຽດນາມ ຢ່າງເປັນທາງການ ແຕ່ວັນທີ 21 ຫາ 24 ມີນາ 2017.
ໃນຂອບການຢ້ຽມຢາມຄັ້ງນີ້, ທ່ານນາຍົກລັດຖະມົນຕີ ສິງກະໂປ ຫຼີ່ ສ່ຽນຫຼົງ ແລະ ພັນລະຍາ ໄດ້ມີການພົບປະເຈລະຈາກັບ ທ່ານນາຍົກລັດຖະມົນຕີ ຫງວຽນຊວນຝຸກ; ຢ້ຽມຂ່ຳນັບທ່່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຝູຈ້ອງ; ພົບປະແລກປ່ຽນຄຳຄິດເຫັນກັບ ທ່ານປະທານປະເທດ ເຈີ່ນດ້າຍກວາງ; ພົບປະແລກປ່ຽນຄຳຄິດເຫັນກັບ ທ່ານນາງປະທານສະພາແຫ່ງຊາດ ຫງວຽນທິກີມເງິນ. ທ່ານນາຍົກລັດຖະມົນຕີ ຫຼີ່ ສ່ຽນຫຼົງ ໄດ້ມາວາງພວງມາລາທີ່ອະນຸສາວະລີນັກຮົບວິລະຊົນທີ່ເສຍຊີວິດເພື່ອຊາດ, ໄຫວ້ອາໄລທີ່ອະນຸສາວະລີຫໍສົບຂອງທ່ານປະທານໂຮ່ຈີມິນ.
ທ່ານນາຍົກລັດຖະມົນຕີ ຫງວຽນຊວນຝຸກ ໄດ້ໃຫ້ຄຳອວຍພອນໄຊອັນປະເສີດຕໍ່ການຢ້ຽມຢາມ ຫວຽດນາມຢ່າງເປັນທາງການ ຂອງທ່ານນາຍົກລັດຖະມົນຕີ ຫຼີ່ ສ່ຽນຫຼົງ; ທ່ານກໍ່ໄດ້ສະແດງຄວາມເຊື່ອໝັ້ນວ່າ ການຢ້ຽມຢາມຂອງທ່ານນາຍົກລັດຖະມົນຕີຄັ້ງນີ້ ຈະປະກອບສ່ວນອັນສຳຄັນ ເຂົ້າໃນການປັບປຸງ ແລະ ຍູ້ແຮງ ການພົວພັນຄູ່ຮ່ວມມືຍຸດທະສາດລະຫວ່າງ ຫວຽດນາມ ແລະ ສິງກະໂປ ໃນໄລຍະໃໝ່.
ທ່ານນາຍົກລັດຖະມົນຕີ ຫຼີ່ ສ່ຽນຫຼົງ ໄດ້ສະແດງຄວາມປິຕິຊົມຊື່ນທີ່ໄດ້ມາຢ້ຽມຢາມ ຫວຽດນາມ ຢ່າງເປັນທາງການ; ຕີລາຄາສູງຕໍ່ບັນດາຜົນງານທີ່ຫວຽດນາມບັນລຸໄດ້ ໃນພາລະກິດແຫ່ງການກໍ່ສ້າງ ແລະ ພັດທະນາປະເທດ ໃນເວລາທີ່ຜ່ານມາ; ທ່ານກໍ່ໄດ້ເຫັນດີເປັນເອກະພາບກ່ຽວກັບການຊຸກຍູ້ກວ່າອີກ ການພົວພັນຄູ່ຮ່ວມມືຍຸດທະສາດລະຫວ່າງສອງປະເທດ ຕາມທິດນັບມື້ນັບແທດຈິງກ່ວາເກົ່າ ເພື່ອຜົນປະໂຫຍດຂອງປະຊາຊົນສອງປະເທດ, ເພື່ອສັນຕິພາບ, ການຮ່ວມມື ແລະ ຄວາມວັດທະນາຖາວອນ ໃນພາກພື້ນແລະໃນໂລກ.
ນາຍົກລັດຖະມົນຕີທັງສອງທ່ານ ກໍ່ໄດ້ເປັນສັກຂີພະຍານພິທີລົງນາມເອກະສານຮ່ວມມືຕ່າງໆຄື: ມອບສານຂອງທະນາຄານແຫ່ງຊາດຫວຽດນາມ ໃຫ້ທະນາຄານ UOB ຂອງສິງກະໂປ ກ່ຽວກັບການສ້າງຕັ້ງສາຂາທະນາຄານທີ່ມີທຶນ 100% ຂອງ UOB ຢູ່ຫວຽດນາມ; ບົດບັນທຶກຊ່ວຍຈຳລະຫວ່າງ ກະຊວງອຸດສາຫະກຳແລະການຄ້າຫວຽດນາມ ແລະ ກຸ່ມບໍລິສັດ Sembcorp ກ່ຽວກັບການພັດທະນາໂຄງການ BOT ກັງຫັນອາຍແກັສປະສົມ ຢຸງກວັດ; ບົດບັນທຶກຊ່ວຍຈຳກ່ຽວກັບການພັດທະນາອຸທິຍານຊ໊ອບແວ ດ່າໜັງ ລະຫວ່າງຄະນະກຳມະການປະຊາຊົນນະຄອນ ດ່າໜັງ ແລະ ກຸ່ມບໍລິສັດຮ່ວມທຶນ Sembcorp; ບົດບັນທຶກຊ່ວຍຈຳລະຫວ່າງສະມາຄົມມິດຕະພາບ ຫວຽດນາມ - ສິງກະໂປ ແລະ ກອງທຶນສາກົນ ສິງກະໂປ; ບົດບັນທຶກຊ່ວຍຈຳລະຫວ່າງສະຫະບໍລິສັດລົງທຶນ ແລະ ທຸລະກິດດ້ວຍທຶນແຫ່ງລັດ ແລະ ບໍລິສັດ Keppel Land Vietnam ຈຳກັດ; ບົດບັນທຶກຊ່ວຍຈຳວ່າດ້ວຍການກໍ່ສ້າງເຂດອຸດສາຫະກຳ ຫວຽດນາມ-ສິງກະໂປ ທີ່ແຂວງກວາງຈີ້ ລະຫວ່າງຄະນະກຳມະການປະຊາຊົນແຂວງກວາງຈີ້ ແລະ ກຸ່ມບໍລິສັດຮ່ວມທຶນ Sembcorp ແລະ Becamex.
ຢູ່ທີ່ບັນດາການພົບປະຫາລື, ສອງຝ່າຍໄດ້ຕີລາຄາສູງການພົວພັນຮ່ວມມືໂດຍຜ່ານການແລກປ່ຽນຄະນະຜູ້ແທນຂັ້ນສູງຢ່າງເປັນປະຈຳ ລະຫວ່າງບັນດາການນຳ ແລະ ພະນັກງານຂອງພັກກອມມູນິດ ຫວຽດນາມ ແລະ ພັກກຳອຳນາດຂອງສິງກະໂປ, ລະຫວ່າງສອງລັດ ສອງລັດຖະບານ ສອງສະພາແຫ່ງຊາດ ແລະ ການແລກປ່ຽນປະຊາຊົນສອງປະເທດ.
ສອງຝ່າຍກໍ່ໄດ້ເນັ້ນໜັກເຖິງການຂະຫຍາຍຕົວຢ່າງແຂງແຮງ ຂອງການພົວພັນຮ່ວມມືດ້ານການຄ້າ, ການລົງທຶນ ແລະ ເສດຖະກິດ ລະຫວ່າງສອງປະເທດ ເຊິ່ງເປັນເສົາຄ້ຳອັນແຂງແກ່ນຂອງການພົວພັນຄູ່ຮ່ວມມືຍຸດທະສາດ ແລະ ຢືນຢັນຈະຊຸກຍູ້ສະພາບແວດລ້ອມແຫ່ງການທຸລະກິດໃຫ້ສະດວກ, ເພີ່ມທະວີການເຊື່ອມຕໍ່ວິສາຫະກິດສອງປະເທດ. ໃນສະພາບການທີ່ຫວຽດນາມບັນລຸໄດ້ຄວາມກ້າວໜ້າຢ່າງແຂງແຮງທາງດ້ານເສດຖະກິດ, ບັນດາບໍລິສັດຂອງສິງກະໂປ ຈະມີໂອກາດເຂົ້າຮ່ວມບັນດາຂົງເຂດທີ່ມີມູນຄ່າເພີ່ມສູງຄື ສ້າງຕັ້ງບັນດາເຂດອຸດສາຫະກຳເຕັກໂນໂລຊີສູງຕື່ມອີກ. ສິງກະໂປ ຈະສືບຕໍ່ຊ່ວຍເຫຼືອ ຫວຽດນາມ ຍົກສູງຄວາມສາມາດ, ກໍ່ຄືສ້າງເງື່ອນໄຂອັນສະດວກໃຫ້ແກ່ການລົງທຶນໂດຍກົງຈາກປະເທດ ແລະ ການຄ້າລະຫວ່າງ ຫວຽດນາມ ແລະ ບັນດາປະເທດອາຊີຕາເວັນອອກສຽງໃຕ້.
ສອງຝ່າຍໄດ້ເນັ້ນໜັກວ່າຈະເພີ່ມທະວີການຮ່ວມມືພັດທະນາເມືອງສະໝາດ (Smart City) ແລະ ການຫັນຕົວເມືອງເປັນທັນສະໄໝ ຜ່ານການໝູນໃຊ້ເຕັກໂນໂລຊີຂໍ້ມູນຂ່າວສານ, ໂທລະຄົມມະນາຄົມ ໃນຊີວິດ ແລະ ໃນການຄຸ້ມຄອງບໍລິຫານຕົວເມືອງ, ຄົມມະນາຄົມ ແລະ ສິ່ງແວດລ້ອມ, ຮ່ວມມືຢ່າງແໜ້ນແຟ້ນກວ່າອີກ ລະຫວ່າງສິງກະໂປ ແລະ ຕົວເມືອງໃຫຍ່ຈຳນວນໜຶ່ງຂອງຫວຽດນາມ.
ທ່ານນາຍົກລັດຖະມົນຕີ ຫຼີ່ ສ່ຽນຫຼົງ ໄດ້ຈົດຈຳຄຳສະເໜີຂອງຫວຽດນາມ ກ່ຽວກັບການຊ່ວຍເຫຼືອແກ້ໄຂນ້ຳເສຍ ແລະ ຜະລິດຄືນໃໝ່ ນຳໃຊ້ຄືນໃໝ່ ນ້ຳເສຍ; ປົກປັກຮັກສາ, ຄຸ້ມຄອງສິ່ງແວດລ້ອມຢູ່ບັນດາເຂດທ່ອງທ່ຽວ ແລະ ເຂດລຽບຕາມຝັ່ງທະເລ; ການລົງນາມເຊັນບົດບັນທຶກຊ່ວຍຈຳວ່າດ້ວຍການຮ່ວມມືດ້ານແຮງງານ ແລະ ຮ່ວມມືໃນການສິດສອນພາສາຕ່າງປະເທດ, ວິຊາອາຊີບໃຫ້ແກ່ຜູ້ອອກແຮງງານຫວຽດນາມ.
ສອງຝ່າຍກໍ່ໄດ້ສະແດງຄວາມມຸ່ງຫວັງວ່າ ບັນດາອົງການຄຸ້ມຄອງການບິນຈະສືບຕໍ່ຮ່ວມມືໃນຂໍ້ຕົກລົງເປີດເສລີການບິນ; ໃຫ້ຄຳໝັ້ນສັນຍາກ່ຽວກັບການປະສານສົມທົບຊຸກຍູ້ການຮ່ວມມືໃນຂອບອາຊຽນ.
ຄຽງຄູ່ກັບການຮ່ວມມືສອງຝ່າຍ, ສອງຝ່າຍກໍ່ໄດ້ໃຫ້ຄຳໝັ້ນສັນຍາ ຈະສືບຕໍ່ຊຸກຍູ້ການຄ້າເສລີ ແລະ ສືບຕໍ່ເຂົ້າຮ່ວມໃນບັນດາຄວາມຄິດລິເລີ່ມຢູ່ພາກພື້ນຄື ປະຊາຄົມເສດຖະກິດອາຊຽນ (AEC), ສັນຍາຄູ່ຮ່ວມມືເສດຖະກິດຮອບດ້ານພາກພື້ນ (RCEP) ແລະ ເຂດການຄ້າເສລີອາຊີ - ປາຊີຟິກ (FTAAP). ສອງປະເທດຈະສືບຕໍ່ປະສານສົມທົບຢ່າງແໜ້ນແຟ້ນນຳກັນ ແລະ ກັບບັນດາປະເທດສະມາຊິກອື່ນ ໃນການຊອກຫາມາດຕະການໃຫ້ແກ່ ສັນຍາວ່າດ້ວຍຄູ່ຮ່ວມມືຂ້າມປາຊີຟິກ (TPP). ທ່ານນາຍົກລັດຖະມົນຕີ ຫຼີ່ ສ່ຽນຫຼົງ ກໍ່ໄດ້ຢືນຢັນວ່າ ຈະສະໜັບສະໜູນຫວຽດນາມ ໃນປີ ເອເປັກ 2017.
ກ່ຽວກັບການເພີ່ມທະວີການຮ່ວມມືດ້ານປ້ອງກັນຊາດ ສອງຝ່າຍກໍ່ໄດ້ຢືນຢັນຄຳໝັ້ນສັນຍາ ຜ່ານບັນດາການຢ້ຽມຢາມຂັ້ນສູງ, ບັນດາກົນໄກແລກປ່ຽນຄວາມຄິດເຫັນ, ບັນດາການເຄື່ອນໄຫວສອງຝ່າຍເພື່ອເພີ່ມທະວີໄມຕີຈິດມິດຕະພາບ ແລະ ຄວາມເຊື່ອຖືລະຫວ່າງສອງຝ່າຍ ກໍ່ຄືໃນຂອບກອງປະຊຸມລັດຖະມົນຕີກະຊວງປ້ອງກັນປະເທດບັນດາປະເທດອາຊຽນ (ADMM); ສືບຕໍ່ຮ່ວມມືໃນການແກ້ໄຂບັນດາສິ່ງທ້າທາຍດ້ານຄວາມສະຫງົບປອດໄພຮ່ວມກັນຄື ຄວາມປອດໄພທາງທະເລ, ໂຈນສະຫຼັດ, ການກໍ່ການຮ້າຍ, ອາຊະຍາກຳຂ້າມຊາດ; ສອງຝ່າຍສືບຕໍ່ໃຫ້ຄຳໝັ້ນສັນຍາກ່ຽວກັບການຄ້າເສລີ ແລະ ສືບຕໍ່ເຂົ້າຮ່ວມບັນດາຄວາມຄິດລິເລີ່ມຢູ່ພາກພື້ນ; ສະໜັບສະໜູນການປະຕິບັດຖະແຫຼງການກ່ຽວກັບວິທີປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນແລະມີປະສິດທິຜົນ ແລະ ສ້າງຮ່າງປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ (COC) ໃຫ້ສຳເລັດໂດຍໄວ ເພື່ອສ້າງເງື່ອນໄຂບັນລຸເຖິງ COC ໂດຍໄວ.
ໃນຂອບການຢ້ຽມຢາມຄັ້ງນີ້, ທ່ານນາຍົກລັດຖະມົນຕີ ຫຼີ່ ສ່ຽນຫຼົງ ແລະ ພັນລະຍາ ໄດ້ເຮັດວຽກກັບການນຳນະຄອນໂຮ່ຈີມິນ, ຢ້ຽມຊົມບູຮານສະຖານປະຫວັດສາດຈຳນວນໜຶ່ງຂອງນະຄອນ; ພົບປະກັບສະມາຄົມວິສາຫະກິດສິງກະໂປ ທີ່ນະຄອນໂຮ່ຈີມິນ ແລະ ເຂົ້າຮ່ວມພິທີເປີດນຳໃຊ້ສູນທຸລະກິດຂອງ Mapletree (ເປັນຜູ້ລົງທຶນອັນດັບໜຶ່ງ ຂອງສິງກະໂປ ຢູ່ນະຄອນໂຮ່ຈີມິນ); ພົບປະກັບເລຂາພັກນະຄອນ ດ່າໜັງ, ປະທານຄະນະກຳມະການປະຊາຊົນນະຄອນຫຼວງ ຮ່າໂນ້ຍ. ໃນໂອກາດດຽວກັນນີ້, ບໍລິສັດປື້ມ Omega ຫວຽດນາມ, ສະຖານທູດສິງກະໂປ ແລະ ສູນຮ່ວມມືທາງປັນຍາຫວຽດນາມ ໄດ້ປະສານສົມທົບຈັດພິທີສະເໜີປຶ້ມບັນທຶກຄວາມຊົງຈຳ ຂອງອະດິດນາຍົກລັດຖະມົນຕີ ສິງກະໂປ ຫຼີ່ ກວງເຢົ່າ./.
ສັງລວມໂດຍ ເຟືອງຈ່າ